Meer as 500 #FeesMustFall-betogers vasLt.genl. Khomotso Phahlane (Foto: eNCA/ Lenyaro Sello) Lt.genl. Khomotso Phahlane, die waarnemende nasionale polisiekommissaris, het Maandagmiddag tydens ŉ mediakonferensie gesê die talle voorvalle van geweld tydens die protesaksies is aanduidend daarvan dat “strafregtelike elemente en groepe met hul eie agendas” die #FeesMustFall-beweging geïnfiltreer het. Daar is tot op hede 567 mense in verband met 265 sake in hegtenis geneem. “Ons merk op dat al meer betogers hul gesigte bedek om te verhoed dat hulle later geïdentifiseer kan word. Rekenaarstelsels op die kampusse word ook al meer geteiken en studente betoog op kampusse waar hulle nie geregistreer is om te studeer nie. Dit is alles aanduidings daarvan dat die groepe vasbeslote is om die protesaksies op ŉ gewelddadige en onwettige manier aan te pak, met die doel om eiendom te vernietig en ŉ oproerige omgewing te skep,” het Phahlane gesê. Hy het gesê daar is onder meer nege betogers Vrydagaand in Braamfontein in hegtenis geneem, maar slegs vier van hulle was werklik studente. Hy het bygevoeg dat die SAPD nie verskonend sal wees of geïntimideer sal word deur onverantwoordelike beriggewing of “propaganda” wat deur die media versprei word nie. Volgens Phahlane is talle bewerings oor die polisie se optrede, veral op sosialemedia-platforms, onwaar. Dit sluit onder meer in dat vrouestudente na bewering by hul koshuise aangeval, aangerand en lukraak geskiet is en dat ŉ student glo deur die polisie opgelaai en na Limpopo geneem is waar hy in ŉ verlate veld agtergelaat is. “Ons het hierdie bewerings ondersoek en gevind daar is absoluut geen bewyse om dit te ondersteun nie. Die polisiebeamptes wat ontplooi is, ontken ook dat enigiemand sodanig opgetree het,” het hy gesê. “Ons plaas dit op rekord dat die SAPD nie die operasionele beheer van enige instansie van hoër onderrig oorgeneem het nie. Ons sal egter voortgaan om ons polisiëringfunksies uit te voer soos daarvoor in die Grondwet voorsiening gemaak word.” Hy het ook ontken dat Mcebo Dlamini (32), leier van die #FeesMustFall-betogings en voormalige leier van die studenteraad van die Universiteit van die Witwatersrand (Wits), Sondag met opset in hegtenis geneem is om die #FeesMustFall-beweging te destabiliseer. “Dit is nie waar nie. Die rol van die polisie is om misdaad te ondersoek en te verhoed en om stabiliteit te handhaaf. Diegene wat misdade pleeg, sal ondersoek word en indien die nodige bewyse deur die ondersoek gevind kan word, sal inhegtenisnemings uitgevoer word,” het hy gesê. Phahlane het verduidelik dat polisiebeamptes in baie moeilike omstandighede moet werk en het vertel van verskeie voorvalle waar die #FeesMustFall-betogers beamptes met glasbottels en klippe bestook het. Betogers het al selfs tydens betogings petrolbomme na die polisie geslinger. “Ek wil my waardering teenoor die lede van die SAPD uitspreek wat, ten spyte van baie moeilike omstandighede, die maksimum selfbeheersing aan die dag lê en hul pligte met integriteit, ywer en professionaliteit uitvoer. Lede word deurentyd herinner om binne die grense van die wet op te tree en net die proporsionele hoeveelheid geweld aan die dag te lê soos daar in die wet daarvoor voorsiening gemaak word,” het Phahlane gesê. “Die SAPD in al die provinsies gaan voort om die situasies op al die universiteitskampusse te monitor en ontplooi ons lede waar en wanneer dit nodig is.”